b'\n_START_ARTICLE_\nRegne de Dassa\n_START_PARAGRAPH_\nEl regne de Dassa (o Idassa) fou un estat hist\xc3\xb2ric ioruba situat a la moderna rep\xc3\xbablica de Ben\xc3\xadn. Estava situat a uns 45 km al sud-oest del regne de Sabe i a uns 60 km al nord-oest del regne de Ketu. La capital era la moderna Dassa-Zoum\xc3\xa9. Es coneix una llista de 26 reis de Dassa sent el primer Jagou Olofin, que hauria vingut des del pa\xc3\xads Egba. La successi\xc3\xb3 era curiosa, ja que a la mort del rei el succe\xc3\xafen els seus fills per torn incloent les dones, i acabats tots, el fill del primer (excloent els fills de les reines dones); els 26 reis (incloent dues dones) corresponen a 9 generacions per el que es calcula que el regne fou fundat vers el 1700.\n_START_SECTION_\nHist\xc3\xb2ria\n_START_PARAGRAPH_\nLa hist\xc3\xb2ria \xc3\xa9s molt poc coneguda, per\xc3\xb2 se sap que al segle XVIII hi havia pressi\xc3\xb3 de l\'Imperi d\'Oyo, sota un anomenat Adjinakou que seria un general imperial (doncs cap Alaafin portava aquest nom) i podria ser una deformaci\xc3\xb3 d\'Ajanaku que vol dir "Elefant". Durant la primera meitat del segle XIX hi va haver atacs dels fongs del regne de Dahomey, sota el seu rei Gezo ("Gbalangbe" o "Zedoko") i els habitants del regne es van haver de retirar a les zones muntanyoses on van fundar la moderna ciutat de Dassa-Zoum\xc3\xa9. John Duncan, un escoc\xc3\xa8s que va participar en l\'expedici\xc3\xb3 del N\xc3\xadger del 1841, va passar per les muntanyes de Dassa el 1846 venint d\'Abomey, i explica que les seves poblacions estaven situades en llocs escollits per a la defensa; anomena al poble "anagoos" i diu que eren h\xc3\xa0bils en treballar el ferro i que posse\xc3\xafen un ver\xc3\xad molt fort amb el que impregnaven les seves fletxes, el que els havia perm\xc3\xa8s de resistir els atacs exteriors.'